
	Comisia pentru buget, finanţe şi bănci
	
	Bucureşti,        13.03.2006
Nr. 22/76


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru aprobarea Ordonanţei Guvernului nr. 15/2006 privind aprobarea plăţii cotizaţiei anuale pentru anul 2006 ce decurge din calitatea României de stat - participant la Acordul multilateral de bază privind transportul internaţional pentru dezvoltarea Coridorului Europa - Caucaz - Asia, semnat la Baku la 8 septembrie 1998, cu care comisia noastră a fost sesizată în fond cu adresa Biroului Permanent nr. PL.X.87 din 22 februarie 2006.
	PREŞEDINTE,

Mihai Nicolae Tănăsescu

	Bucureşti,    13.03.2006
Nr.  76


RAPORT

asupra proiectului de Lege pentru aprobarea Ordonanţei 
Guvernului nr. 15/2006 privind aprobarea plăţii cotizaţiei anuale 
pentru anul 2006 ce decurge din calitatea României de stat - participant 
la Acordul multilateral de bază privind transportul internaţional pentru 
dezvoltarea Coridorului Europa - Caucaz - Asia, semnat la 
Baku la 8 septembrie 1998
Cu adresa nr. PL.X. 87 din 22 februarie 2006, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu proiectul de Lege pentru aprobarea Ordonanţei Guvernului nr. 15/2006 privind aprobarea plăţii cotizaţiei anuale pentru anul 2006 ce decurge din calitatea României de stat - participant la Acordul multilateral de bază privind transportul internaţional pentru dezvoltarea Coridorului Europa - Caucaz - Asia, semnat la Baku la 8 septembrie 1998.
La întocmirea raportului s-au avut în vedere avizele Consiliului Legislativ, Comisiei pentru industrii şi servicii şi Comisiei pentru politică externă.
Prezentul proiect de Lege are ca obiect de reglementare aprobarea plăţii contribuţiei anuale, în valoare de 50.000 euro pentru anul 2006, sumă ce trebuie achitată până la data de 31 martie 2006, deoarece România are calitatea de stat participant la Acordul multilateral de bază privind transportul internaţional pentru dezvoltarea Coridorului Europa – Caucaz – Asia, denumit în continuare Acord de bază. Acesta reglementează transporturile internaţionale rutiere, feroviare, navale şi procedurile vamale şi de prelucrare a documentelor vamale.
Părţile Acordului de bază sunt următoarele state: Republica Armenia, Republica Azerbaidjan, Republica Bulgaria, Georgia, Republica Kazahstan, Republica Kîrghistan, Republica Moldova, România, Republica Tadjikistan, Republica Turcia, Ucraina, Republica Uzbekistan.

Acordul de bază a fost ratificat prin Ordonanţa Guvernului nr. 20/2000 pentru ratificarea Acordului multilateral de bază privind transportul internaţional pentru dezvoltarea Coridorului Europa – Caucaz – Asia, semnat la Baku la 8 septembrie 1998, aprobată prin Legea nr. 95/2000 şi a intrat în vigoare pentru România la data de 2 iulie 2000. În vederea implementării şi aplicarea prevederilor Acordului de bază, statele participante au înfiinţat, o Comisiei Interguvernamentală TRACECA, denumită în continuare „CIG TRACECA”, compusă din cele mai înalte autorităţi guvernamentale ale părţilor sau reprezentanţii acestora, pe deplin autorizaţi să ia hotărâri în aplicarea prevederilor Acordului de bază. Activitatea de secretariat a CIG TRACECA este asigurată de Secretariatul Permanent al Comisiei Interguvernamentale TRACECA cu sediul la Baku coordonat de un Secretar General. Începând cu anul 2000 până în februarie 2004, Secretariatul Permanent a fost finanţat complet din fondurile Uniunii Europene. În anii 2004 şi 2005, finanţarea a fost mixtă deoarece Uniunea Europeană şi-a anunţat intenţia de a retrage finanţarea activităţii CIG TRACECA.
Cu ocazia celei de-a patra Conferinţă Anuală a Comisiei Interguvernamentale TRACECA, s-a hotărât ca începând cu anul 2006, Secretariatul Permanent trece la autofinanţare, astfel, statele participante la Acordul de bază vor acoperi bugetul SP CIG TRACECA în baza unui sistem de finanţare comună, prin care fiecărui stat din cele 12, inclusiv România, îi revine o contribuţie de 50.000 euro. România s-a angajat să achite această contribuţie la cea de-a patra Conferinţă Anuală a Comisiei Interguvernamentale TRACECA care a avut loc în perioada 21 – 22 aprilie 2005 ce a avut loc la Baku (Republica Azerbaidjan).
Proiectul de Lege face parte din categoria legilor ordinare, potrivit art. 76 din Constituţia României, republicată.
La lucrările comisiei au participat  23  deputaţi, din totalul de 26 membri ai comisiei.

Raportul comisiei a fost adoptat cu unanimitate de voturi.
Proiectul de Lege a fost adoptat de Senat în şedinţa din data de 15 februarie 2006.

Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor .
In urma dezbaterii proiectului de Lege pentru aprobarea Ordonanţei Guvernului nr. 15/2006 privind aprobarea plăţii cotizaţiei anuale pentru anul 2006 ce decurge din calitatea României de stat - participant la Acordul multilateral de bază privind transportul internaţional pentru dezvoltarea Coridorului Europa - Caucaz - Asia, semnat la Baku la 8 septembrie 1998, în şedinţa din data de 07.03.2006, comisia propune supunerea spre dezbaterea şi adoptarea Plenului Camerei Deputaţilor a proiectului de Lege  în forma adoptată de Senat.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


            Consilier parlamentar:
            Bărdiţă Mariana

